Ernst Brandenburger
Ernst Brandenburger var en dansk arkitekt og entreprenør Han var fra 1704 kongelig bygningsinspektør under Frederik 4. i samarbejde med overbygningsdirektør W.F. von Platen og Christof Marselis.
Ernst Brandenburger var virksom fra slutningen af 1680'erne. Han forestod bl.a. opførelsen af herregårdene Stensballegård (ca. 1691-1693) og Clausholm (1693-1699), grundstammen i Frederiksberg Slot (1699-1703) og Ulrik Frederik Gyldenløves Lille Palæ (det nuværende Moltkes Palæ, 1700-1702) på hjørnet af Bredgade og Dronningens Tværgade i København. Hertil kom Staldmestergården på Slotsholmen (1703-1705) og Frederiksberg Slotskirke (1710), begge sammen med von Platen og Marselis. Flere af Brandenburgers arbejder, opført i barokkens enkle, klare formsprog, er senere blevet ombygget.